Дэрэжэгъуэм и нэщэнэ гъатхэ
ТекIуэныгъэм и махуэшхуэр ягъэлъапIэу Май куейм пэкIу щызэхэтащ.
— АпхуэдизкIэ дыгуфIэщати, дуней псор зы пкIэгъуэ фIэкIа тхуэмыхъуну къытщыхъурт. Илъэс 19 сыхъуауэ аркъудейт… Ди унэ къыщызгъэзэжар 1951 гъэращ, — жиIэрт Зауэм, лэжьыгъэм я ветеранхэм я куей советым и унафэщI Крывокрысенкэ Павел.
Хабзэ хъуауэ, МафIэ мыужьыхым деж жьыри щIэри щызэхуэсат. Дэтхэнэми удз гъэгъахэр яIэщIэлът, ахэр къыхуахьат хэкум и къыщхьэщыжакIуэхэм, и бын пэжхэм.
ЗэIущIэр къызэIуихащ Май район администрацэм и унафэщI Шипов Владимир. ПэкIум кърихьэлIащ куейм и Iэтащхьэ Марченкэ Валентинэ, КъБР-м и Парламентым и УнафэщIым и къуэдзэ Саенкэ Татьянэ, КъБР-м и Парламентым и депутат Кармаликэ Павел, къалэ администрацэм и Iэтащхьэ Евдокимов Сергей сымэ, нэгъуэщIхэри. Ветеранхэм псалъэ гуапэкIэ захуигъэзащ УФ-м и Къэрал Думэм и депутатым и дэIэпыкъуэгъу Аванесьян Сергей:
— Дэ ди къалэнщ къэзымыгъэзэжахэм я фэеплъыр тхъумэну. ЦIыхур псэущ, и цIэ къраIуэху. Псэууэ къэнахэри зыхуей зэрыхуэдгъэзэн яужь дитыпхъэщ, ди гум къыбгъэдэкI гуапагъэм ахэри игъэхуабэу, — жиIащ абы. — Зауэм хэтахэм ящыщ куэд псэууэ къэнакъым… Нэгъабэрей зэIущIэм ветеран 66-рэ кърихьэлIамэ, мы гъэм ахэр зэрыхъур цIыху 44-рэщ.
ТекIуэныгъэ Иным и махуэшхуэм ирихьэлIэу, Май куейм и ЩIалэгъуалэ советым хэтхэр ветеранхэм я деж кIуэри ехъуэхъуащ, тыгъэхэр хуащIащ. А IуэхумкIэ илъэс етIуанэ хъуауэ дэIэпыкъуэгъу мэхъу «Банк Майский» зэгухьэныгъэр.
Мы гъэм Щэнхабзэм и унэм и лэжьакIуэхэм нэгузыужь гъэлъэгъуэныгъэхэр МафIэ мыужьыхым деж щрагъэкIуэкIащ. Зауэ лъэхъэнэм теухуа уэрэдхэм, къафэхэм, фащэхэм уи нэгум наIуэу къыщIагъэувэрт а зэманым теухуа теплъэгъуэхэр.
АдэкIэ ветеранхэм къыхуагъэува IэнэмкIэ ирагъэблагъэри, Май районым и щIыпIэ администрацэм и Iэтащхьэм къыбгъэдэкIыу фэеплъ тыгъэхэр хуащIащ.
Щомахуэ Залинэ.
